Document ID: /roh_data/filtered/fineweb-2-filterrobots_roh.jsonl.gz/15280

Il concern d'energia Repower planisescha in augment dal chapital dad almain 150 milliuns francs. Cun questa mesira vul il concern grischun tranter auter rinforzar la basa da chapital e reducir ils debits.
Sco gia speculà l'emna passada, sa participeschan las ovras electricas dal chantun Turitg «EKZ» e l'investider «UBS Clean Energy Infrastructure» a la Repower. Ils dus acziunaris principals, il chantun Grischun e l'Axpo, s'engaschan tuttina vinavant per Repower. Els desistan però da lur dretg da cumprar novas aczias. Percunter s’obligheschan l’EKZ da cumprar novas aczias per 90 milliuns francs e la UBS-CEIS per 60 milliuns francs. Acziunaris da fin qua survegnan da nov per 5 da lur aczias 7 novas.
Restructurar il manaschi
Cun questas mesiras stgaffescha Repower la basa per restructurar il manaschi. Repower vul sa sviluppar dad in producent da forza electrica en in'interpresa che proveda la populaziun cun energia.
Prevesidas èn tranter auter venditas e da sa concentrar sin ils martgads da l'Italia e la Svizra. L'onn passà ha Repower fatg ina perdita da 136 milliuns francs.
Ils 21 da zercladur 2016 decida in radunanza generala extraordinaria da la Repower davart l'augment dal chapital.
RR novitads 08:00
Cura la Repower fascheva anc «raps ch'i batta fieu»
Sas anc? Igl n'è betg usche daditg. Las cifras avant tschintg onns neran era gia betg pli uschè bunas sco l'onn avant. Mo tuttina bler megleras che uss.